A BIZOTTSÁG HATÁROZATA
(2006. augusztus 24.)
az élő állatok és állati termékek Új-Zélandból történő behozatalára vonatkozó egészségügyi bizonyítványokról szóló 2003/56/EK határozat módosításáról
(az értesítés a C(2006) 3708. számú dokumentummal történt)
(EGT vonatkozású szöveg)
(2006/855/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség és Új-Zéland közötti, az élő állatok és az állati termékek kereskedelme esetében alkalmazandó állat-egészségügyi intézkedésekről szóló megállapodás megkötéséről szóló, 1996. december 17-i 97/132/EK tanácsi határozatra (1) és különösen annak 4. cikkére,
mivel:
(1)
Az Európai Közösség és Új-Zéland között létrejött, az élő állatok és állati termékek kereskedelme esetében alkalmazandó állat-egészségügyi intézkedésekről szóló megállapodás (2) („a megállapodás”) megállapította Új-Zéland ellenőrzési és tanúsítási rendszere egyenértékűsége elismerésének lehetőségét a friss húsra, húsalapú termékekre és egyéb állati termékekre vonatkozóan.
(2)
A 2003/56/EK bizottsági határozat (3) állapítja meg azon bizonyítványkiállítási követelményeket és a hivatalos egészségügyi bizonyítványok mintáit, amelyeket Új-Zélandból az élő állatok és állati termékek behozatalára kell használni. Azokban az esetekben, ahol a teljes egyenértékűség meghatározásra került, egyszerűsített bizonyítványokat is lehet használni, amelyek mintája a határozat II-V. mellékleteiben került meghatározásra.
(3)
Figyelembe kell venni a járványügyi állapot és az állat-egészségügyi intézkedések egyenértékűségének legújabb elismerését az élő mézelő méhek és poszméhek kereskedelmére vonatkozóan. Megállapodás született az állat-egészségügyi bizonyítványok egyszerűsített kiadásáról e kategóriában. Meg kell határozni a megfelelő bizonyítványmintát.
(4)
A vonatkozó közösségi jogszabályokban bekövetkezett változások figyelembevételével aktualizálni kell az egyéb tanúsítási rendelkezéseket.
(5)
A 2003/56/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/56/EK határozat mellékletei e határozat mellékletének megfelelően módosulnak.
2. cikk
Ezt a határozatot az Európai Unió Hivatalos Lapjában való kihirdetését követő huszadik naptól kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2006. augusztus 24-én.